BTS ควัก 4.45 พันลบ. ฮุบ “หมอชิตแลนด์” พร้อมทุ่ม 1 หมื่นลบ. ลุยพัฒนามิกซ์ยูส
BTS ควัก 4.45 พันลบ. ฮุบ "หมอชิตแลนด์" พร้อมทุ่ม 1 หมื่นลบ. ลุยพัฒนามิกซ์ยูส คาดแล้วเสร็จปี 67
22 ต.ค. 2563

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยว่า วันนี้ (22 ต.ค.63) บริษัทเข้าทำสัญญาซื้อหุ้นทั้งหมด 100% ใน บริษัท หมอชิตแลนด์ จำกัด (หมอชิตแลนด์) ซึ่งประกอบธุรกิจให้เช่าอาคารสำนักงาน จากบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ในราคาซื้อขายรวมทั้งสิ้น 4,450 ล้านบาท
อนึ่ง หมอชิตแลนด์ ประกอบธุรกิจให้เช่าอาคารสำนักงาน และถือครองที่ดินจำนวน 63 แปลง ตั้งอยู่ที่ แขวงจอมพล เขตจตุจักร กรุงเทพมหานคร มีพื้นที่รวมประมาณ 11-0-40.7 ไร่ และอยู่ระหว่างการก่อสร้างโครงการหมอชิตคอมเพลกซ์ ซึ่งเป็นอาคารประเภทมิกซ์ยูส (Mixed-Use Building) บนที่ดินดังกล่าว ประกอบด้วยอาคารสำนักงาน พื้นที่ให้เช่าร้านค้า และพื้นที่จอดรถ สูง 36 ชั้น และชั้นใต้ดิน 3 ชั้น มีพื้นที่ใช้สอยรวมประมาณ 82,193 ตารางเมตร
นอกจากนี้คณะกรรมการบริษัท อนุมัติเงินลงทุนโครงการหมอชิต คอมเพลกซ์ ซึ่งอยู่ระหว่างการก่อสร้าง เป็นจำนวนเงินประมาณ 9,940 ล้านบาท โดยมี STEC เป็นผู้รับเหมาก่อสร้างหลัก คาดว่าการก่อสร้างจะแล้วเสร็จในปี 67
สำหรับแหล่งเงินทุนสำหรับการเข้าซื้อหุ้นทั้งหมดในหมอชิตแลนด์ และการลงทุนในโครงการหมอชิตคอมเพลกซ์ คาดว่าจะมาจากการขายทรัพย์สินและเงินลงทุนจากการบริหารจัดการเงินสภาพคล่องส่วนเกิน (Treasury Management) ตลอดจนกระแสเงินสดจากการดำเนินงาน และเงินกู้ยืมจากสถาบันการเงิน (สินเชื่อโครงการ)